Vidar Bentzen vurderte å selge huset han eier i Sør-Odal kommune i Hedmark. De siste 11 årene har han leid det ut, men han hadde ikke fått taksert det.

– Jeg prøvde å ringe til leietakeren, men fikk ikke svar. Da dro jeg bare sammen med takstmann dit uanmeldt, sier Bentzen.

Det gikk ikke helt som forventet.

– Vi banka og ringte på, men ingen svarte. Når vi så gikk inn i huset, blir vi møtt med en voldsom varme. Deretter så vi at stuegulvet hadde gått i oppløsning.

Og det var ikke bare et ødelagt gulv som ventet huseieren og takstmannen.

RÅTTENT: Slik så gulvet i huset ut, etter at det hadde blitt dyrket marihuana i flere rom. Foto: Vidar Bentzen

E24 og avisa Glåmdalen har tidligere omtalt saken.

Marihuana overalt

– Jeg tenkte «hva er det som skjer her?».

Bentzen forteller at de nye leietakerne kom på plass i september i fjor. Han hadde ikke hatt noen problemer med verken betaling av leie, eller klager fra naboer.

– Videre fikk vi inne i huset se et plastforheng. Bak der fant vi mange hasjplanter, sier Bertzen.

Det skulle vise seg at hele bygget var brukt som plantasje. Huset er totalskadd, og at alt må rives innvendig.

ELENDIG STAND: Huset var i dårlig befatning etter leietakernes prosjekter. Foto: Vidar Bentzen

– Soverom og kjeller var brukt som plantasje. De hadde også revet ut alt av garderobeskap, for å få plass til flest mulig planter. I tillegg har de hatt veldig høy luftfuktighet og varme i huset, så taket buler ned flere steder, og det er muggsopp på veggene og inne i skap.

Politiet finner ikke leieboerne

Etter å ha fått et raskt oversiktsbilde over husets sjokkerende tilstand, forlot Bertzen og takstmannen stedet, og ringte politiet.

De har ennå ikke fått tak i leieboerne.

– Vi har to personer sikta i saken, men vi har ikke fått kontakt med dem. Så det er ingen som er pågrepet i saken, sier politiadvokat Wigdis Hjalmarsen.

– Befinner de seg i Norge?

– Av hensyn til etterforskninga kan jeg ikke svare på det nå, sier Hjalmarsen.

Plantene som ble beslaglagt er sendt til Kripos for analyse.

– Deretter skal vi foreta nærmere undersøkelser rundt denne marihuanaplantasjen.

Media fikk forsikringsselskapet til å snu

Bentzen forteller at han trodde forsikringen var i orden, gjennom If skadeforsikring.

– Jeg fikk først avslag, men så kontakta jeg media, forteller Bentzen.

HUSEIER: Vidar Bentzen. Foto: Privat

Da fikk pipen en annen lyd. Bentzen ble oppringt av forsikringsselskapet kun minutter etter at E24 kontaktet dem.

Da hadde de ombestemt seg.

– Saken ble tidligere behandlet i vårt skadeapparat. Nå ble den løftet til et høyere nivå, forklarer Sigmund Clementz i If skadeforsikring til økonomiavisa om helomvendingen.